《夜同方吴两生集汪士能宅留宿作新都豪士歌》
明代·胡应麟

君不见新都侠客汪士能，意气磊落形骸真。须髯如戟鬓如猬，泰山一掷轻千钧。

大腹便便亦何有，半生但贮宜城酒。日倒青莲三百杯，家藏白堕五千斗。

暮春三月日颇长，杏花半落梅子黄。先生白眼空四海，却来岩市登君堂。

堂上吴生宛如玉，座右方生迥超俗。博山炉中沉水香，玳瑁玻璃照𨤍醁。

相看一笑轻王侯，长鲸跋浪风云愁。主人尚醒客已醉，荧荧华烛开朱楼。

绣缛纱茵迥奇丽，一卧明窗不知曙。感君意气为汝歌，赠汝狂名在天地。

吁嗟乎，世途局促难为容，卖浆隐博甘途穷。身后荣华竟谁是，眼前尺蠖嘲蛟龙。

生家伯兄文且武，骠骑才名驾千古。二兄三兄咸楚楚，生也第六之名讵减五。

城东红妆十万家，朱唇翠袖争朝霞。相逢不饮漫成别，参差笑杀千桃花。

君不见杜陵布衣老且拙，典尽春衣兴逾发。黄四娘家花满蹊，大白携生醉明月。

作者简介：（1551—1602）明金华府兰溪人，字元瑞，号少室山人，更号石羊生。万历间举人，久不第。筑室山中，购书四万余卷，记诵淹博，多所撰著。曾携诗谒王世贞，为世贞激赏。有《少室山房类稿》、《少室山房笔丛》、《诗薮》。